Nordjyske Andreas Højsleth er en del af verdenseliten i computerspillet Counter-Strike. Sammen med holdkammeraterne på Team Astralis spiller han om millioner i spillet "Counter-Strike: Global Offensive", som blandt de indviede kendes under forkortelsen "CS:GO". 21-årige Andreas Højsleth fra Aars lever af sin sport. Den professionelle gamer-verden har været i kæmpe vækst i de seneste år, og derfor dyster holdene ofte om millioner af kroner, når de forsøger at dræbe hinanden i den virtuelle verden. - Jeg har en månedsløn på 62.000 kroner, og udover det er der præmiepenge og bonuspenge fra eksempelvis merchandise-salg. Estimeret tjener vi nok to millioner om året, fortæller Andreas Højsleth. Andreas Højsleth skyder løs på konkurrenterne under aliasset Xyp9x og rejser 110 dage om året med Team Astralis for at deltage i turneringer over hele verden. For nylig lykkedes det holdet at vinde en stor turnering i Los Angeles, hvor førstepræmiepuljen var på over 1,7 millioner kroner. TV2 Nord har mødt Andreas Højsleth, og i onsdagens udgave af programmet "Specialisterne" kan du få et indblik i hans dagligdag som professionel gamer. Her kan du få en forsmag på, hvad der er i vente:

Referat:
Andreas Højsleth er i verdenseliten når det drejer sig om at dræbe. Han er blevet stjerne og tjener millioner på at skyde løs i computerspillet Counter-Strike.